600/1948 Ú. l. I
Vyhláška ministra financí, ktorou sa uverejňuje opatrenie Národnej banky Československej o platobnom styku medzi republikou Československou a republikou Maďarskou.

600.
VYHLÁŠKA
ministra financií
zo dňa 15. apríla 1948,
ktorou sa uverejňuje opatrenie Národnej banky Československej o platobnom styku medzi republikou Československou a republikou Maďarskou.
Podľa § 27, ods. 6 zákona zo dňa 11. apríla 1946, č. 92 Sb., o viazanom devízovom hospodárstve (devízový zákon), vyhlasujem pripojené opatrenie Národnej banky Československej zo dňa 6. novembra 1947.

Minister:
Dr. Dolanský v. r.


Opatrenie Národnej banky Československej
o platobnom styku medzi republikou Československou a republikou Maďarskou.
Prevádzajúc dohodu o platobnom styku medzi republikou Československou a republikou Maďarskou, ujednanú medzi vládou republiky Československej a vládou republiky Maďarskej dňa 1. novembra 1947, dáva Národná banka československá podľa § 11, ods. 2 devízového zákona túto úpravu:
A. Vyrovnanie nových pohľadávok a záväzkov.
Čl. 1.
(1) Nové pohľadávky a záväzky možno vyrovnávať z republiky Československej do republiky Maďarskej v československých korunách prostredníctvom účtu „Compte Hongrie I“, vedeného u Národnej banky Československej pre Maďarsku národnú banku.
(2) Nové pohľadávky a záväzky možno vyrovnávať z republiky Maďarskej do republiky Československej v maďarských forintoch prostredníctvom účtu „Compte Tchécoslovaquie I“, vedeného u Maďarskej. národnej banky pre Národnú banku československú.
Čl. 2.
V smysle tohoto opatrenia považujú sa za nové tie pohľadávky poťažne záväzky, ktoré vznikly počínajúc 1. novembrom 1947 a pokiaľ vyplývajú z týchto titulov:
a) Protihodnota tovarov vyvezených z Československa do Maďarska a z Maďarska do Československa, poťažne protihodnota tovarov, ktoré majú byť vyvezené;
b) zostatok z vyúčtovania železničných správ obidvoch štátov, pokiaľ sa tieto železničné správy dohodnú na vyrovnaní salda, vyplývajúceho zo vzájomného vyúčtovania cestou clearingu;
c) vedľajšie výlohy spojené so vzájomným tovarovým stykom ako na pr. provízie, uskladňovacie a poistné výlohy, a poplatky, zastupovacie výlohy atď.;
d) výlohy za spracovanie a zušľachtenie, výlohy za montáže, opravy a práce vo mzde;
e) mzdy a honoráre, odmena za používanie služieb;
f) patentné výlohy a poplatky, licencie a ochrana známok, autorské honoráre, správne výlohy;
g) poplatky a výlohy poisťovacie a zaisťovacie;
h) penzie a renty;
i) cestovné výlohy, zotavovacie a študijné výlohy (podľa osobitnej dohody obidvoch cedulových bánk);
j) vyživovacie výlohy, podpory a iné finančné poukazy sociálnej povahy (podľa osobitnej dohody obidvoch cedulových bank);
k) úroky zo zameškania;
l) bankové trovy;
m) výlohy diplomatických a obchodných zastupiteľstiev a konzulárnych úradov;
n) dunajské dopravné a výlohy agentúr dunajských paroplavebných spoločností (podľa osobitnej dohody obidvoch cedulových bánk);
o) všetky platby, u ktorých sa obidve cedulové banky vopred dohodly na úhrade v rámci cleaningu.
B. Vyrovnanie starých pohľadávok a záväzkov.
Čl. 3.
(1) Za staré pohľadávky poťažne záväzky v smysle tohoto opatrenia považujú sa tie vedľajšie výlohy, spojené so vzájomnou výmenou tovarov medzi republikou Československou a republikou Maďarskou, ktoré sú vymenované v čl. 2, písm. b) až n) tohoto opatrenia a ktoré
a) znejú na maďarské forinty a vznikly počínajúc 1. augustom 1946,
b) znejú na československé koruny a vznikly počínajúc 9. májom 1945,
c) znejú na tretiu, dodnes jestvujúcu menu a vznikly počínajúc 9. májom 1945,
pokiaľ tieto pohľadávky a záväzky nemôžu byť vyrovnané kompenzačne dodávkami tovarov v rámci likvidácie kompenzačných obchodov, povolených príslušnými československými a maďarskými úradmi pred 1. novembrom 1947.
(2) Staré pohľadávky a záväzky v smysle odseku 1 budú sa vyrovnávať z republiky Československej do republiky Maďarskej v československých korunách prostredníctvom účtu „Compte Hongrie II“, vedeného u Národnej banky Československej pre Maďarskú národnú banku a z Maďarskej republiky do republiky Československej v maďarských forintoch prostredníctvom účtu „Compte Tchécoslovaquie II“, vedeného u Maďarskej národnej banky pre Národnú banku Československú.
C. Spoločné ustanovenia.
Čl. 4.
(1) Pre vzájomné prepočítanie oboch mien platí úradne stanovený kurz.
(2) Záväzky znejúce na inú menu než československé koruny alebo maďarské forinty budú v Československej republike prepočítané na koruny československé podľa stredného kurzu príslušnej meny, znamenaného v Prahe vo všedný deň bezprostredne predchádzajúci platbe a v Maďarskej republike budú prepočítané na maďarské forinty podľa stredného kurzu príslušnej meny, znamenaného v Budapešti vo všedný deň bezprostredne predchádzajúci platbe.
Čl. 5.
(1) Československý dlžník oslobodzuje sa od svojho záväzku v okamžiku, keď jeho maďarský veriteľ obdržal plnú protihodnotu svojej pohľadávky.
(2) Maďarský dlžník oslobodzuje sa od svojho záväzku v okamžiku, keď jeho československý veriteľ obdržal plnú protihodnotu svojej pohľadávky.
Čl. 6.
Platobné kompenzácie sa zasadne nepripúšťajú.
Čl. 7.
(1) Pre platby podľa tohoto opatrenia platia obecné devízové predpisy.
(2) Pre poukazy do Maďarska a likvidáciu úhrad z Maďarska tak za nové, ako aj za staré pohľadávky a záväzky platia podmienky Národnej banky Československej pre nákup a predaj cudzozemských platidiel a pre prevádzanie úhrad do cudziny a z cudziny.
Čl. 8.
Táto úprava platobného styku medzi republikou Československou a republikou Maďarskou platí od 1. novembra 1947.
V Prahe dňa 6. novembra 1947.
Národná banka Československá
Dr. Nebesář v. r.
Dr. Chmela v. r.
Kabeš v. r.